10.8.2022
SL
Uradni list Evropske unije
L 208/5
IZVEDBENA UREDBA KOMISIJE (EU) 2022/1387 z dne 9. avgusta 2022 o spremembi Izvedbene uredbe (EU) 2022/58 o uvedbi dokončne protidampinške dajatve na uvoz nekaterih zrnato usmerjenih ploščato valjanih izdelkov iz silicijevega jekla za elektropločevine s poreklom iz Ljudske republike Kitajske, Japonske, Republike Koreje, Ruske federacije in Združenih držav Amerike po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta
EVROPSKA KOMISIJA JE –
ob upoštevanju Pogodbe o delovanju Evropske unije, ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 14(1) Uredbe, ob upoštevanju naslednjega: (1)
Za uvoz nekaterih zrnato usmerjenih ploščato valjanih izdelkov iz silicijevega jekla za elektropločevine s poreklom iz Ljudske republike Kitajske, Japonske, Republike Koreje, Ruske federacije in Združenih držav Amerike velja dokončna protidampinška dajatev, uvedena z Izvedbeno uredbo Komisije (EU) 2022/58 (2).
(2)
AK Steel Corporation (v nadaljnjem besedilu: vložnik), dodatna oznaka TARIC (3) C044, družba s sedežem v Združenih državah Amerike (ZDA), za katere izvoz zrnato usmerjenih ploščato valjanih izdelkov iz silicijevega jekla za elektropločevine v Unijo velja protidampinška dajatev ad valorem v višini 22 %, je 7. julija 2021 obvestila Komisijo, da je spremenila svoje ime v „Cleveland-Cliffs Steel Corporation“ s sedežem v Ohiu, ZDA.
(3)
Družba je Komisijo zaprosila za potrditev, da sprememba imena ne vpliva na upravičenost družbe do individualne stopnje protidampinške dajatve, ki se je zanjo uporabljala pod njenim prejšnjim imenom.
(4)
Komisija je družbo pozvala, naj odgovori na vprašalnik; družba je odgovor predložila 20. avgusta 2021.
3. januarja 2022 je predložila dodatna pojasnila.
(5)
Komisija je preučila predložene informacije in ugotovila, da je bila sprememba imena ustrezno evidentirana pri ustreznih organih in ni privedla do novih odnosov z drugimi skupinami družb, ki jih Komisija ni preiskala.
(6)
Komisija je med drugim ocenila naslednja dokazila, ki jih je predložil vložnik: potrdilo o spremembi, potrdila o registraciji podjetja in revidirane računovodske izkaze.
O zahtevku je bilo opravljeno posvetovanje z industrijo Unije, ki pa ni predložila nobenih pripomb.
(7)
V skladu s tem sprememba imena ne vpliva na ugotovitve iz Izvedbene uredbe (EU) 2022/58 in zlasti na stopnjo protidampinške dajatve ad valorem, ki se uporablja za družbo.
(8)
Sprememba imena bi morala začeti veljati z dnem, ko je družba obvestila Komisijo, da je spremenila svoje ime (kot je naveden v uvodni izjavi 2).
(9)
Glede na premisleke iz zgornjih uvodnih izjav je Komisija menila, da je primerno spremeniti Izvedbeno uredbo (EU) 2022/58, da se upošteva spremenjeno ime družbe, ki je bilo prej dodeljeno dodatni oznaki TARIC C044.
(1) UL L 176, 30.6.2016, str. 21. (2) Izvedbena uredba Komisije (EU) 2022/58 z dne 14. januarja 2022 o uvedbi dokončne protidampinške dajatve na uvoz nekaterih zrnato usmerjenih ploščato valjanih izdelkov iz silicijevega jekla za elektropločevine s poreklom iz Ljudske republike Kitajske, Japonske, Republike Koreje, Ruske federacije in Združenih držav Amerike po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta (UL L 10, 17.1.2022, str. 17).
(3) Integrirana tarifa Evropske unije.